钦定古今图书集成/历象汇编/岁功典/第098卷 > 渔樵问答 > 病暑赋 欧阳修
## 钦定古今图书集成/历象汇编/岁功典/第098卷 > 渔樵问答 > 病暑赋 欧阳修

“吾将东走乎泰山兮，履崔嵬之高峰。荫白云之摇曳
兮，听石溜之玲珑。松林仰不见白日，阴壑惨惨多悲
风。邈哉不可以坐致兮，安得仙人之术解化如飞蓬。
吾将西煮乎昆仑兮，出于九州之外。览星辰之浮没，
视日月之隐蔽。披阊阖之清风，饮黄流之巨派。羽翰
不可以插余之两腋兮，畏举身而下坠。既欲汎乎南
溟兮，瘴毒流膏而铄骨。何异避喧之趋市兮，又如恶
影之就日。又欲临乎北荒兮，飞雪层冰之所聚。鬼方
穷发无人迹兮，乃龙蛇之杂处。四方上下皆不得以
往兮，顾此大热吾不知夫所逃。万物并生于天地，岂
余身之独遭。任寒暑之自然兮，成岁功而不劳。惟衰
病之不堪兮，譬燎枯而灼焦。”矧室庐之湫卑兮，甚龟
蜗之跼缩。飞蚊幸余之露坐兮，《壁蝎》俟余之入屋。赖
有客之哀余兮，赠端石与蕲竹。得饱食以安寝兮，莹
枕冰而簟玉。知其无可奈何而安之兮，乃圣贤之高
躅。惟冥心以息虑兮，庶可忘于烦酷。